ক্যাথলিক খ্রিস্টান জগতে অবশ্য এই ঘটনা প্রথম নয়। দু’হাজারেরও বেশি সময়ের ইতিহাসে বহুবার ঘটেছে এমন ঘটনা। যিশু, মা মেরি অথবা কোনও স্তম্তের মূর্তিতে প্রাণলক্ষণ দেখা দেওয়ার এই ঘটনা অবশ্য নতুন নয় ক্যাথলিক জগতে।
এবারের ঘটনা আর্জেন্তিনার। সালতা প্রদেশের এক গৃহস্থের বাড়িতে রাখা মা মেরির একটি ছোট মূর্তির চোখ থেকেই বেরিয়েছে রক্তাশ্রু। এই খবর আন্তর্জাতিক সংবাদমাধ্যমে উঠে এলে তোলপাড় পড়ে যায়। সান হোসে দে মেতানসান শহরে ফ্রিয়াস মেনদোজা পরিবারের উপাস্য মেরি-মূর্তি ‘ভার্জিন অফ দ্য মিস্টিক্যাল রোজ’-এর চোখ থেকেই এই রক্তধারা নির্গত হয়েছে বলে প্রথমে স্থানীয় এক রেডিও খবর করে। স্থানীয় মানুষ সেখানে ভিড় জমান। অনেকে মোবা‌ইলে তুলে নেন সেই ‘অলৌকিক’ দৃশ্য। ভিডিও ক্লিপ ইন্টারনেটে আপলোড হলে মুহূর্তের মধ্য ভাইরাল হয়ে যায় তা।
মেনদোজা পরিবার এই মুহূর্তে কৌতূহলীদের ভিড় সামলাতে ব্যস্ত। তাঁদের খাওয়ার ঘরটিই আপাতত এক গির্জাঘরে পরিণত। সেখানেই রাখা হয়েছে ‘ভার্জিন অফ দ্য মিস্টিক্যাল রোজ’-কে।
দেখুন ভিডিও

মির‌্যাকল-এর খবর পাওয়া গেলে ভ্যাটিক্যান থেকে তদন্ত দল পাঠানো হয়। আপাতত হুলিও রাউল মেনদেজ নামের এক স্থানীয় ধর্মযাজককে প্রাথমিক তদন্তের জন্য নিয়োগ করা হয়েছে। রাউল মেনদেজ কোনও সিদ্ধান্তে না আসতে অনুরোধ জানিয়েছেন কৌতূহলীদের। তাঁর মতে, প্রকৃত বৈজ্ঞানিক নিরীক্ষা না করে এই ঘটনাকে ব্যাখ্যা করা সম্ভব নয়। সন্তোষজনক প্রাকৃতিক ব্যাখ্যা পাওয়া না গেলেই অতিপ্রাকৃতের কথা আসতে পারে।
ক্যাথলিক দুনিয়ায় মির‌্যাকল-এর খবর চাউর হয় প্রায়শই। কিন্তু খুব কম ক্ষেত্রেই ভ্যাটিক্যান এগুলিকে প্রকৃত মির‌্যাকল-এর শিলমোহর দেয়। ১৯৮৪ সালে জাপানে এক মেরি মূর্তি থেকে রক্ত, ঘাম ও অশ্রু নির্গত হয়েছিল। এটিকেই শেষ এ ধরনের মির‌্যাকল বলে জানিয়েছিল ভ্যাটিক্যান। তবে, এই সিদ্ধান্ত জানাতে ৮ বছর সময়ে নিয়েছিল ক্যাথলিক কেন্দ্রীয় সংগঠন। বলাই বাহুল্য ৮ বছর ধরে চলেছিল পরীক্ষা-নিরীক্ষা।